आजकै दिन : पहिलो आइफोन सार्वजनिक
सन् २००७ मा आजकै दिन (जनवरी ९) मा एप्पल कम्पनीले पहिलो पटक आइफोन सार्वजनिक गरेको थियो । अमेरिकाको क्यालिफोर्नियास्थित सान फ्रान्सिस्कोमा आयोजित म्याकवर्ल्ड एस्पोमा एप्पलका प्रमुख कार्यकारी अधिकृत (सीईओ) स्टिभ जब्सले पहिलो आइफोन सार्वजनिक गरेका थिए ।
काठमाडौँ — सन् २००७ मा आजकै दिन (जनवरी ९) मा एप्पल कम्पनीले पहिलो पटक आइफोन सार्वजनिक गरेको थियो । अमेरिकाको क्यालिफोर्नियास्थित सान फ्रान्सिस्कोमा आयोजित म्याकवर्ल्ड एस्पोमा एप्पलका प्रमुख कार्यकारी अधिकृत (सीईओ) स्टिभ जब्सले पहिलो आइफोन सार्वजनिक गरेका थिए ।एप्पलले पहिलो आइफोनको बिक्री २००७ को जुन २९ देखि सुरु गरेको थियो । ३.५ इन्चको एलईडी डिस्प्ले र दुई मेगापिक्सलको क्यामेरा रहेको आइफोनको अपरेटिङ सिस्टम आईओएस ३.१.३ थियो । उक्त मोडलको मूल्य ४ जीबीको ४९९ र ८ जीबीको ५९९ अमेरिकी डलर तोकिएको थियो । लामो समयको चर्चा र चासोबीच सुरु भएको पहिलो आइफोनले स्मार्टफोनको बजारमा नयाँ उत्साह र रेकर्डसमेत कायम गरेको थियो ।डेढ दशकभन्दा लामो यात्रामा एप्पलले पछिल्लो पटक १५ औं मोडल सार्वजनिक गरिसकेको छ । एप्पल कम्पनीका सहसंस्थापक जब्स आइफोनका पिता मानिन्छन् । उनी १९७० र ८० को दशकको ‘कम्प्युटर क्रान्ति’ का अगुवासमेत हुन् । उनको नेतृत्वमा एप्पलले विकास गरेका आइफोन र कम्प्युटर संसारमै चर्चित छन् । एप्पललाई प्रविधि कम्पनीका रूपमा सबैभन्दा सफल र शक्तिशाली बनाउने श्रेय पनि उनैलाई जान्छ ।१९५५ को फेब्रुअरी २४ मा जन्मिएका जब्सले स्टिभ वोज्निआक र रोनाल्ड वायनसँग मिलेर १९७६ को अप्रिल १ मा एप्पल कम्पनी स्थापना गरेका थिए । कम्पनीले सोही वर्ष ‘एप्पल माइक्रो कम्प्युटर–१’ बनाएको थियो । २०११ अगस्ट २४ मा एप्पलको सीईओबाट राजीनामा दिएका जब्सको २०११ कै अक्टोबर ५ मा निधन भएको हो ।